## Pravilnik o obliku i iznosu kapitala društva za upravljanje UCITS fondovima

### NN 100/2013 (1.8.2013.), Pravilnik o obliku i iznosu kapitala društva za upravljanje UCITS fondovima

HRVATSKA AGENCIJA ZA NADZOR FINANCIJSKIH USLUGA

2271

Na temelju članka 19. stavka 2., članka 20. stavka 4., članka 21. stavka 4., članka 22. stavka 2. i članka 63. stavka 4. Zakona o otvorenim investicijskim fondovima s javnom ponudom (»Narodne novine« broj 16/2013) Hrvatska agencija za nadzor financijskih usluga (dalje: Agencija) na sjednici Upravnog vijeća održanoj 26. srpnja 2013. godine donosi

PRAVILNIK

O OBLIKU I IZNOSU KAPITALA DRUŠTVA ZA UPRAVLJANJE UCITS FONDOVIMA

Članak 1.

(1) Ovim Pravilnikom propisuju se:

– način izračuna kapitala društva za upravljanje, obilježja osnovnog i dopunskog kapitala te obilježja stavki koje ih čine, odbitne stavke i ograničenja kapitala,

– dodatne kapitalne zahtjeve za društva za upravljanje koji osim djelatnosti upravljanja UCITS fondom obavljaju djelatnosti osnivanja i upravljanja alternativnim investicijskim fondovima i dobrovoljnim mirovinskim fondovima te upravljanja portfeljem,

– stavke općih troškova društva za upravljanje iz prethodne poslovne godine koje se uzimaju u obzir kod izračuna kapitala društva za upravljanje i

– sadržaj izvještaja o izračunu kapitala te način i rokovi dostave.

(2) Osnova za izračun kapitala društva za upravljanje su računovodstveni podaci iz poslovnih knjiga društva za upravljanje koje se vode u skladu sa zakonskim i podzakonskim aktima kojim se uređuje financijsko izvještavanje društva za upravljanje.

(3) Sastavni dio ovog Pravilnika čine:

a) uputa za izračun kapitala društva za upravljanje (Prilog 1),

b) izvještaj o izračunu kapitala (Prilog 2).

OBVEZNIK

Članak 2.

Obveznik održavanja kapitala je društvo za upravljanje koje obavlja jednu ili više djelatnosti iz članka 13. stavka 1. Zakona o otvorenim investicijskim fondovima s javnom ponudom (»Narodne novine« broj 16/2013, dalje: Zakon).

MINIMALNI IZNOS KAPITALA

Članak 3.

Minimalni iznos kapitala društva za upravljanje propisan je člankom 21. stavcima 1. i 3. Zakona.

Članak 4.

(1) Iznimno od članka 21. stavka 1. Zakona, kapital društva za upravljanje mora u svakom trenutku biti veći ili jednak najvećem od sljedeća četiri iznosa:

a) zbroju temeljnog kapitala iz članka 18. Zakona, temeljnog kapitala vanjskog upravitelja alternativnog investicijskog fonda određen propisima koji uređuju osnivanje i poslovanje alternativnim investicijskim fondovima i iznosa dodatnog kapitala iz članka 20. stavka 1. Zakona, u slučaju kada društvo za upravljanje osim djelatnosti upravljanja UCITS fondom obavlja djelatnosti osnivanja i upravljanja alternativnim investicijskim fondom,

b) zbroju temeljnog kapitala iz članka 18. Zakona, temeljnog kapitala vanjskog upravitelja alternativnog investicijskog fonda određen propisima koji uređuju osnivanje i poslovanje alternativnih investicijskih fondova, iznosa kapitala mirovinskog društva koji je određen propisima koji uređuju osnivanje i poslovanje dobrovoljnih mirovinskih fondova i iznosa dodatnog kapitala iz članka 20. stavka 1. Zakona, u slučaju kada društvo za upravljanje osim djelatnosti upravljanja UCITS fondom obavlja djelatnosti osnivanja i upravljanja alternativnim investicijskim fondom i dobrovoljnim mirovinskim fondom,

c) zbroju temeljnog kapitala iz članka 18. Zakona, iznosa kapitala mirovinskog društva koji je određen propisima koji uređuju osnivanje i poslovanje dobrovoljnih mirovinskih fondova i iznosa dodatnog kapitala iz članka 20. stavka 1. Zakona, u slučaju kada društvo za upravljanje osim djelatnosti upravljanja UCITS fondom obavlja djelatnosti osnivanja i upravljanja dobrovoljnim mirovinskim fondom ili

d) jedne četvrtine općih troškova društva za upravljanje iz prethodne poslovne godine.

(2) Prilikom izračuna dodatnog kapitala iz stavka 1. točke b) ili c) ovog članka, u izračun se, osim neto vrijednosti imovine investicijskih fondova, uključuje i neto vrijednost imovine dobrovoljnih mirovinskih fondova pod upravljanjem istog društva za upravljanje.

IZRAČUN KAPITALA

Članak 5.

(1) Kapital društva za upravljanje čini zbroj osnovnog kapitala iz članka 6. ovog Pravilnika i dopunskog kapitala iz članka 8. ovog Pravilnika (u skladu s ograničenjima iz članka 15. ovog Pravilnika), umanjen za odbitne stavke iz članka 14. ovog Pravilnika.

(2) Odredbe ovog Pravilnika koje se odnose na društvo za upravljanje koje je osnovano kao dioničko društvo na odgovarajući način se primjenjuju na društvo za upravljanje koje je osnovano kao društvo s ograničenom odgovornosti.

OSNOVNI KAPITAL

Članak 6.

(1) Stavke koje se uključuju u osnovni kapital društva za upravljanje su:

a) upisani i uplaćeni temeljni kapital (uplaćeni iznosi za poslovne udjele odnosno nominalni iznos redovnih i nekumulativnih povlaštenih dionica ostvaren pri izdavanju tih dionica),

b) sve vrste rezervi formiranih iz dobiti nakon njezina oporezivanja,

c) zadržana dobit proteklih godina utvrđena na osnovi revidiranih godišnjih financijskih izvještaja (neopterećena bilo kojim budućim obvezama) i usvojena od članova ili dioničara društva za upravljanje i raspoređena sukladno odluci glavne skupštine društva za upravljanje o upotrebi dobiti,

d) dobit tekuće godine utvrđena na osnovi revidiranih godišnjih financijskih izvještaja (neopterećena bilo kojim budućim obvezama) i usvojena od članova ili dioničara društva za upravljanje, odnosno raspoređena sukladno odluci glavne skupštine društva za upravljanje o upotrebi dobiti ili dobit utvrđena na osnovu financijskih izvještaja za razdoblja tijekom godine i potvrđena od revizora, a koja se, sukladno odluci članova ili dioničara, odnosno glavne skupštine društva za upravljanje o upotrebi dobiti, neopterećena bilo kojim budućim obvezama, raspoređuje u rezerve i/ili zadržanu dobit tijekom godine te

e) rezerve kapitala (iznosi iznad nominalnog iznosa/knjigovodstvene vrijednosti ostvareni pri izdavanju dionica iz točke 1. ovog stavka i pri stjecanju i/ili otpuštanju vlastitih dionica te dodatne uplate dioničara društva za upravljanje u kapital).

(2) Zbroj stavki iz stavka 1. ovog članka umanjuje se za sljedeće stavke:

a) stečene vlastite dionice, isključujući kumulativne povlaštene dionice, po knjigovodstvenoj vrijednosti,

b) nematerijalnu imovinu u obliku goodwilla, licencija, patenata, zaštitnih znakova, koncesija i pozitivnih rezervi proizašlih iz revalorizacije nematerijalne imovine,

c) zadržani gubici proteklih godina utvrđeni na osnovi revidiranih godišnjih financijskih izvještaja,

d) gubitak tekuće godine utvrđen na osnovi revidiranog godišnjeg financijskog izvještaja i usvojen od članova ili dioničara društva za upravljanje, odnosno od glavne skupštine društva za upravljanje ili gubitak utvrđen na osnovi financijskih izvještaja za razdoblja tijekom godine,

e) rezerve kapitala (iznosi ispod nominalnog iznosa/knjigovodstvene vrijednosti ostvareni pri stjecanju i/ili otpuštanju vlastitih dionica) i

f) nerealizirani gubitak s osnove vrijednosnog usklađivanja financijske imovine raspoložive za prodaju, negativne neto revalorizacijske rezerve proizašle iz vođenja ulaganja u pridruženo društvo ili zajednički pothvat po metodi udjela, ostale negativne neto revalorizacijske rezerve. Pozitivne revalorizacijske rezerve ne uključuju se u izračun kapitala.

Članak 7.

Osnovni kapital mora imati sljedeća obilježja:

a) u cijelosti je uplaćen i upisan,

b) bezuvjetno je nepovratan,

c) u cijelosti i bez ograničenja je na raspolaganju za pokriće gubitaka iz tekućeg poslovanja, čim nastanu,

d) neopterećen je poreznim davanjima, u protivnom, prije upotrebe za pokriće rizika i gubitaka potrebno je uvažiti sve porezne obveze,

e) u slučaju stečaja, odnosno likvidacije društva za upravljanje, na raspolaganju je za pokriće gubitaka, nakon što su podmirene obveze prema svim vjerovnicima, imateljima financijskih instrumenata društva za upravljanje koji nemaju obilježja osnovnog kapitala.

DOPUNSKI KAPITAL

Članak 8.

Stavke koje čine dopunski kapital su:

a) uplaćeni kapital ostvaren prodajom kumulativnih povlaštenih dionica društva za upravljanje po nominalnom iznosu i rezerve kapitala istih dionica, umanjeno za iznos stečenih vlastitih kumulativnih povlaštenih dionica,

b) sredstva prikupljena podređenim instrumentima,

c) sredstva prikupljena vrijednosnim papirima i drugim financijskim instrumentima neodređenog roka dospijeća,

d) sredstva prikupljena drugim financijskim instrumentima koji su slični podređenim instrumentima.

Članak 9.

Dopunski kapital mora imati sljedeća obilježja:

a) neograničeno je raspoloživ za pokrivanje rizika i gubitaka tijekom redovnog poslovanja,

b) umanjen je za sve predvidive porezne obveze koje je moguće vrijednosno iskazati.

KUMULATIVNE POVLAŠTENE DIONICE

Članak 10.

Kumulativne povlaštene dionice društva za upravljanje iz članka 8. točke 1. ovog Pravilnika, koje se uključuju u izračun dopunskog kapitala, moraju u cijelosti ispunjavati sljedeće uvjete:

a) u cijelosti su uplaćene, trajne/stalne bez obzira na definiranost dospijeća (bez fiksnog dospijeća ili s fiksnim dospijećem), bez mogućnosti opoziva na zahtjev imatelja,

b) neograničeno su raspoložive za pokriće rizika i gubitaka tijekom redovnog poslovanja,

c) podređene su svim nepodređenim vjerovnicima, svim obvezama po osnovi podređenih instrumenata i obvezama po drugim financijskim instrumentima,

d) društvo za upravljanje može odgoditi ili ograničiti isplatu pripadnog prinosa,

e) neopterećene su poreznim davanjima, u protivnom, prije upotrebe za pokriće rizika i gubitaka, potrebno je uvažiti sve porezne obveze.

PODREĐENI INSTRUMENTI

Članak 11.

Podređeni instrumenti iz članka 8. točke 2. ovog Pravilnika, koji se uključuju u dopunski kapital, financijski su instrumenti koje izdaje društvo za upravljanje radi prikupljanja sredstava, bez obzira na njihov pravni oblik, a moraju ispunjavati sljedeće uvjete:

a) neosigurani su, jer društvo za upravljanje, kao i s njim povezana osoba, nisu dali osiguranje (vlastito jamstvo, hipoteka ili neki drugi način),

b) u cijelosti su uplaćeni,

c) ugovorni rok dospijeća nije unaprijed određen, ali mora biti duži od pet godina i jednog dana, nakon kojeg roka mogu biti otplaćeni,

d) isplata vjerovnicima ili otkup od samog društva za upravljanje prije dospijeća nisu mogući, osim u slučaju likvidacije društva za upravljanje,

e) na raspolaganju su za pokriće gubitaka samo u slučaju stečaja, odnosno likvidacije društva za upravljanje,

f) u slučaju stečaja, odnosno likvidacije društva za upravljanje, obveze povrata su podređene drugim obvezama društva za upravljanje (isplaćuju se tek nakon podmirenja obveza prema svim drugim vjerovnicima),

g) vrijednost im se tijekom posljednjih pet godina prije njihova dospijeća postupno umanjuje s 20% kumulativnim diskontom.

VRIJEDNOSNI PAPIRI I DRUGI FINANCIJSKI INSTRUMENTI NEODREĐENOG ROKA DOSPIJEĆA

Članak 12.

Vrijednosni papiri i drugi financijski instrumenti neodređenog roka dospijeća iz članka 8. točke 3. ovog Pravilnika, koji se uključuju u dopunski kapital, financijski su instrumenti koje izdaje društvo za upravljanje radi prikupljanja sredstava, bez obzira na njihov pravni oblik, a moraju ispunjavati sljedeće uvjete:

a) u cijelosti su uplaćeni,

b) u stečaju, odnosno likvidaciji društva za upravljanje, obveze povrata su podređene drugim obvezama društva za upravljanje (isplaćuju se tek nakon podmirenja obveza prema svim drugim vjerovnicima),

c) dokumentima koji se odnose na njihovo izdavanje (ugovor, prospekt i sl.) predviđena je mogućnost korištenja glavnice i neplaćenih kamata za pokriće gubitka radi nastavka poslovanja društva za upravljanje ili mogućnost odgode plaćanja kamata, u slučaju kad bi takva isplata imala za posljedicu smanjenje kapitala društva za upravljanje na razinu manju od iznosa iz članka 3. ili 4. ovog Pravilnika.

DRUGI FINANCIJSKI INSTRUMENTI

Članak 13.

Drugi financijski instrumenti iz članka 8. točke 4. ovog Pravilnika, koji se uključuju u dopunski kapital, a slični su podređenim instrumentima iz članka 11. ovog Pravilnika, moraju ispunjavati sljedeće uvjete:

a) slobodno su raspoloživi za pokriće rizika tijekom poslovanja kad prihodi i gubici još nisu utvrđeni,

b) njihovo postojanje u skladu je s računovodstvenim načelima i politikama društva za upravljanje,

c) njihov iznos utvrđen je od strane uprave društva za upravljanje i potvrđen je od neovisnog revizora.

ODBITNE STAVKE KAPITALA

Članak 14.

(1) Odbitne stavke kapitala društva za upravljanje su sljedeće:

a) nelikvidna sredstva, sredstva koja nije moguće trenutno unovčiti radi pravodobnog podmirenja dospjelih obveza društva za upravljanje, kao što su ulaganja u dugotrajnu materijalnu imovinu i dugotrajnu financijsku imovinu (ulaganja u nefinancijske institucije),

b) gubici u ovisnim društvima,

c) krediti ili druga dospjela potraživanja, osim onih koji moraju biti otplaćeni u roku od 90 dana,

d) udjeli društva za upravljanje u drugim društvima za upravljanje, kreditnim institucijama, investicijskim društvima i drugim financijskim institucijama u iznosu većem od 10% njihova kapitala,

e) ulaganja društva za upravljanje u instrumente iz članka 8. točki 2., 3. i 4. ovog Pravilnika drugih društava za upravljanje, kreditnih institucija, investicijskih društava i drugih financijskih institucija u kojima to društvo za upravljanje ima ulaganja u iznosu većem od 10% kapitala društva za upravljanje za kojeg se izračunava kapital,

f) udjeli društva za upravljanje u drugim društvima za upravljanje, kreditnim institucijama, investicijskim društvima, i drugim financijskim institucijama različitim od onih iz točki 4. i 5. ovog stavka, u iznosu do 10% njihova kapitala, te ulaganja u instrumente iz članka 8. točki 2., 3. i 4. ovog Pravilnika tih društava za upravljanje, kreditnih institucija, investicijskih društava i drugih financijskih institucija kada predmetni udjeli i ulaganja prelaze 10% kapitala društva za upravljanje za kojeg se izračunava kapital (prije odbitaka sukladno ovom članku).

(2) Jedna polovina od ukupnog iznosa odbitnih stavki iz stavka 1. ovog članka odbija se od iznosa osnovnog kapitala, a druga polovina od iznosa dopunskog kapitala, a nakon primjene ograničenja iz članka 15. ovog Pravilnika. Ako je druga polovina od ukupnog iznosa odbitnih stavki veća od dopunskog kapitala, višak se odbija od osnovnog kapitala.

OGRANIČENJA KAPITALA

Članak 15.

(1) Iznos dopunskog kapitala ne smije prelaziti 100% iznosa osnovnog kapitala.

(2) Ukupan zbroj kumulativnih povlaštenih dionica s fiksnim dospijećem iz članka 8. točke 1. i podređenih instrumenata iz članka 8. točke 2. uključenih u dopunski kapital ne smije prelaziti 50% osnovnog kapitala.

OPĆI TROŠKOVI POSLOVANJA

Članak 16.

(1) Društvo za upravljanje za potrebe izračuna jedne četvrtine općih troškova iz prethodne poslovne godine, koristi podatke o ukupnim poslovnim troškovima (pozicije izvještaja o sveobuhvatnoj dobiti) koji obuhvaćaju stavke:

– troškova upravljanja fondom (skupina konta 64 – troškovi upravljanja fondom i portfeljima), osim iznosa obračunate provizije pravnim osobama ovlaštenim za nuđenje udjela UCITS fonda i mirovinskih programa kao postotak ulazne naknade, godišnje naknade za upravljanje ili izlazne naknade,

– općih administrativnih troškova (skupina konta 60 – materijalni troškovi, skupina konta 61-troškovi usluga, skupina konta 62 – troškovi plaća, honorara i sl. naknada, te 63 – ostali administrativni troškovi),

– troškova amortizacije i vrijednosnog usklađenja dugotrajne imovine (skupina konta 65 – trošak amortizacije i vrijednosno usklađenje (osim financijske imovine)),

– rezerviranja za troškove i rizike (skupina konta 69 – troškovi rezerviranja za nepredviđene obveze),

– financijskih rashoda i ostalih troškova (skupina konta 66 – nerealizirani gubici i umanjenje financijske imovine, skupina konta 68 – rashodi od kamata i negativnih tečajnih razlika, skupina konta 67 – gubitak od prodaje financijskih instrumenta i ostale imovine).

(2) Opći troškovi iz stavka 1. ovog članka izračunavaju se na osnovi podataka iz revidiranih godišnjih financijskih izvještaja za poslovnu godinu koja neposredno prethodi razdoblju za koje društvo za upravljanje izračunava kapital.

IZVJEŠTAVANJE

Članak 17.

(1) Društvo za upravljanje dužno je Agenciji dostavljati izvještaj o izračunu kapitala iz Priloga 2. ovog Pravilnika u skladu s odredbama ovog Pravilnika.

(2) Društvo za upravljanje dužno je obavijestiti Agenciju o dodatnim uplatama dioničara u kapitalne rezerve (članak 6. stavak 1. točka 5. ovog Pravilnika) društva za upravljanje na dan uključivanja u izračun.

(3) Društvo za upravljanje obvezno je obavijestiti Agenciju o uključivanju financijskih instrumenata iz članka 8. ovog Pravilnika u dopunski kapital, na dan uključivanja u izračun.

ROKOVI DOSTAVE IZVJEŠTAJA

Članak 18.

(1) Društvo za upravljanje je dužno sastavljati izvještaj o izračunu kapitala sa stanjem na zadnji dan poslovne godine te na zadnje dane tromjesečnih izvještajnih razdoblja tijekom poslovne godine.

(2) Osim na navedene datume u stavku 1. ovog članka, Agencija može zatražiti od društva za upravljanje izračun kapitala na bilo koji drugi dan.

(3) Društvo za upravljanje dužno je dostaviti Agenciji izvještaj o izračunu kapitala u roku od mjesec dana po proteku izvještajnog razdoblja.

REVIZIJA IZVJEŠTAJA

Članak 19.

(1) Društvo za upravljanje dužno je dostaviti Agenciji izvještaj o izračunu kapitala iz članka 17. stavka 1. ovog Pravilnika revidiran od strane neovisnog vanjskog ovlaštenog revizora, sa stanjem na zadnji dan poslovne godine, a najkasnije u roku od 4 mjeseca od zadnjeg dana poslovne godine.

(2) Neovisni vanjski ovlašteni revizor je tijekom obavljanja revizije izvještaja o izračunu kapitala obvezan provjeriti pravilnost, točnost i potpunost izvještaja te ocijeniti jesu li isti sastavljeni u skladu sa Zakonom i ovim Pravilnikom te jesu li usklađeni s godišnjim financijskim izvještajima društva za upravljanje na izvještajni datum.

(3) Revidirani izvještaj o izračunu kapitala društvo za upravljanje dužno je objaviti na svojim internetskim stranicama u roku iz stavka 1. ovog članka.

NAČIN DOSTAVE IZVJEŠTAJA

Članak 20.

(1) Društvo za upravljanje dostavlja Agenciji izvještaj o izračunu kapitala u elektroničkom obliku potpisan naprednim elektroničkim potpisom u skladu s tehničkom uputom Agencije.

(2) Smatra se da je društvo za upravljanje dostavilo izvještaj iz stavka 1. ovog članka u trenutku kada je izvještaj prihvaćen na poslužitelju Agencije za zaprimanje izvještaja.

(3) U opravdanim slučajevima nemogućnosti dostave na način propisan stavkom 1. ovog članka, društvo za upravljanje dužno je izvještaj o izračunu kapitala dostaviti u pisanom obliku, neposredno ili poštom u svrhu pravodobnog izvješćivanja. Društvo za upravljanje dužno je dostaviti izvještaj na način propisan stavkom 1. ovog članka čim prestanu razlozi nemogućnosti dostave, a najkasnije u roku od 8 dana od isteka roka za dostavu izvještaja.

PRIJELAZNE I ZAVRŠNE ODREDBE

Članak 21.

Ovaj Pravilnik stupa na snagu osmog dana od dana objave u »Narodnim novinama«, a primjenjuje se od 1. 1. 2014. godine.

Članak 22.

Do dana primjene ovog Pravilnika, primjenjuje se Pravilnik o obliku i iznosu kapitala koja su društva za upravljanje investicijskim fondovima dužna održavati (»Narodne novine« broj 06/2011, 11/2011 i 141/2012).

Klasa: 011-02/13-04/32

Urbroj: 326-440-13-1

Zagreb, 26. srpnja 2013.

Predsjednik Upravnog vijeća

Petar-Pierre Matek, v. r.

PRILOG 1.

UPUTA ZA IZRAČUN KAPITALA DRUŠTVA ZA UPRAVLJANJE

Ovom Uputom pobliže se propisuje sadržaj i oblik izvještaja o izračunu kapitala te način sastavljanja i popunjavanja izvještaja o izračunu kapitala koje je društvo za upravljanje dužno dostavljati Agenciji.

I. OPĆE ODREDBE

»Naziv društva« – na pojedinačnoj osnovi upisuje se naziv društva za upravljanje koje je obveznik izvještavanja

»OIB društva« – upisuje se OIB društva za upravljanje koji određuje Porezna uprava,

»Datum« – upisuje se zadnji dan izvještajnog razdoblja u obliku dd.mm.gggg.

Stavke koje uvećavaju pozicije u izvještaju upisuju se u pozitivnom iznosu, dok stavke koje umanjuju pozicije u izvještaju (odbitne stavke) upisuju se u negativnom iznosu odnosno s predznakom (–).

II. NAPUTAK ZA SASTAVLJANJE I POPUNJAVANJE IZVJEŠTAJA O IZRAČUNU KAPITALA

IZVJEŠTAJ: Kapital

Društvo za upravljanje izračunava kapital sukladno odredbama ovog Pravilnika, a rezultat izračuna unosi na pozicije izvještaja. Pojedine pozicije izvještaja, popunjavaju se kako slijedi:

I. Kapital (A+B+C)

Upisati iznos koji je jednak zbroju iznosa osnovnog kapitala s pozicije A., dopunskog kapitala pozicije B. i odbitnih stavki s pozicije C.

1.1. Izračun osnovnog kapitala

Pozicije od 1.1.1. do 1.1.15. odnose se na stavke kapitala koje s pozitivnim ili s negativnim predznakom čine osnovni kapital, prije umanjenja za odbitne stavke iz članka 14. ovog Pravilnika. Pozicije izračuna osnovnog kapitala, popunjavaju se kako slijedi:

1.1.1. Uplaćene redovne dionice: upisati nominalnu vrijednost uplaćenih (i upisanih) redovnih dionica koje čine temeljni kapital društva za upravljanje.

1.1.2. Uplaćene nekumulativne povlaštene dionice: upisati nominalnu vrijednost uplaćenih (i upisanih) nekumulativnih povlaštenih dionica koje čine kapital društva za upravljanje.

1.1.3. Uplaćeni poslovni udjeli: za društvo za upravljanje osnovano kao društvo s ograničenom odgovornošću upisati nominalnu vrijednost uplaćenog (i upisanog) poslovnog udjela koji čini temeljni kapital društva za upravljanje.

1.1.4. Rezerve formirane iz dobiti nakon oporezivanja: upisati matematički zbroj rezervi koje se odnose na:

1.1.4.1. zakonske rezerve – iznos neto dobiti koji je raspoređen u ovu vrstu rezervi uvažavajući odredbe članaka 220. i 222. Zakona o trgovačkim društvima,

1.1.4.2. statutarne rezerve – iznos neto dobiti koji je raspoređen u rezerve sukladno Statutu društva za upravljanje uvažavajući odredbe članaka 220. i 222a. (406. a) Zakona o trgovačkim društvima,

1.1.4.3. rezerve za otkup vlastitih dionica – iznos neto dobiti koji je raspoređen u rezerve uvažavajući odredbe članaka 220. i 222a. (406. a) Zakona o trgovačkim društvima,

1.1.4.4. ostale rezerve – iznos neto dobiti koji je raspoređen u rezerve formirane sukladno odredbi članaka 220. i 222a. (406. a) Zakona o trgovačkim društvima.

1.1.5. Rezerve kapitala: upisati uplaćeni iznos koji prelazi nominalnu vrijednost dionica (redovne i nekumulativne povlaštene) koje čine temeljni kapital društva za upravljanje. Ako su predmetne dionice izdane bez nominalne vrijednosti upisuje se onaj iznos koji prelazi knjigovodstveni iznos temeljnog kapitala a odnosi se na navedene rodove dionica (članak 222. (406. a) Zakona o trgovačkim društvima). Rezerve kapitala obuhvaćaju i dodatne uplate dioničara ili članova društva za upravljanje u kapital (članak 222. (406. a) Zakona o trgovačkim društvima).

1.1.6. Zadržana dobit: upisati iznos zadržane dobiti prethodnih godina, prikazan u financijskom izvještaju, koja je utvrđena na osnovi revidiranih godišnjih financijskih izvještaja (neopterećena bilo kojim budućim obvezama) i usvojena od članova ili dioničara društva za upravljanje, odnosno raspoređena sukladno odluci glavne skupštine društva za upravljanje o upotrebi dobiti. U financijskim izvještajima za prvo tromjesečje tekuće godine društvo za upravljanje može uključiti i dio dobitka iz prethodne godine (stavka dobit prethodne godine) ako je društvo za upravljanje odlučilo ovaj dio dobiti zadržati uz odobrenje odluke od strane članova ili dioničara ili nadzornog odbora društva za upravljanje.

1.1.7. Dobit tekuće godine (na osnovi godišnjih financijskih izvještaja) – upisati iznos dobiti tekuće godine koja je utvrđena na osnovi revidiranih godišnjih financijskih izvještaja (neopterećena bilo kojim budućim obvezama – umanjena za isplaćene dividende, plaćene poreze i druge obveze iz dobitka u razdoblju izvještavanja) i usvojena od članova ili dioničara društva za upravljanje odnosno raspoređena je sukladno odluci glavne skupštine društva za upravljanje o upotrebi dobiti.

1.1.8. Zbroj stavki (1.1.1. do 1.1.7.): upisati matematički zbroj pozicija od 1.1.1 do 1.1.7.

1.1.9. Stečene vlastite dionice: upisati matematički zbroj pozicija 1.1.9.1. i 1.1.9.2. koje se odnose na dionice koje je društvo za upravljanje steklo neposrednim ili posrednim otkupom (knjigovodstvena vrijednost/ trošak ulaganja) kao i one koje društvo za upravljanje neposredno ili posredno drži u zalogu (knjigovodstvena vrijednost/nominalna vrijednost), i to:

1.1.9.1. redovne dionice upisuju se s negativnim predznakom,

1.1.9.2. nekumulativne povlaštene dionice upisuju se s negativnim predznakom.

1.1.10. Nematerijalna imovina: upisati s negativnim predznakom iznos (uključujući i povećanje/višak s osnove revalorizacije) nematerijalne imovine koju karakterizira neizvjesnost buduće koristi, a odnosi se na: goodwill, licencija, patente, zaštitne znakove i koncesije. Programsko rješenje (software) ili programska podrška u razvoju prilikom izračuna osnovnog kapitala ne smatraju se odbitnim stavkama.

1.1.11. Zadržani gubici: upisati s negativnim predznakom iznos gubitaka iz prethodnih poslovnih godina, prikazanih u izvještaju o financijskom položaju društva za upravljanje, koji su utvrđeni na osnovi revidiranih godišnjih financijskih izvještaja i usvojeni od članova ili dioničara, odnosno glavne skupštine društva za upravljanje.

1.1.12. Gubitak tekuće godine – upisati s negativnim predznakom iznos gubitka tekuće godine utvrđenog na osnovi revidiranih godišnjih financijskih izvještaja koji su usvojeni od članova ili dioničara odnosno glavne skupštine društva za upravljanje ili gubitak utvrđen na osnovi financijskih izvještaja za razdoblja tijekom godine.

1.1.13. Rezerve kapitala: upisati s negativnim predznakom iznos koji je manji od nominalne vrijednosti dionica (redovne i nekumulativne povlaštene), a ako su izdane dionice bez nominalne vrijednosti onaj iznos koji je manji od knjigovodstvenog iskaza iznosa temeljnog kapitala a odnosi se na navedene rodove dionica (članak 222. Zakona o trgovačkim društvima).

1.1.14. Nerealizirani gubitak financijske imovine raspoložive za prodaju: upisati s negativnim predznakom nerealizirane gubitke s osnove vrijednosnog usklađivanja financijske imovine raspoložive za prodaju.

1.1.15. Negativne neto revalorizacijske rezerve: upisati s negativnim predznakom negativne neto revalorizacijske rezerve proizašle iz vođenja ulaganja u pridruženo društvo ili zajednički pothvat po metodi udjela te ostale negativne neto revalorizacijske rezerve.

1.1.16. Zbroj stavki (1.1.9. do 1.1.15.): upisati matematički zbroj pozicija od 1.1.9. do 1.1.15.

A. OSNOVNI KAPITAL (1.1.8. + 1.1.16.): upisati rezultat matematičkog zbroja između pozicije 1.1.8. i 1.1.16.

1.2. Izračun dopunskog kapitala

1.2.1. Kumulativne povlaštene dionice s pripadnim rezervama kapitala: upisati s pozitivnim predznakom zbroj nominalne vrijednosti uplaćenih kumulativnih povlaštenih dionica koje ispunjavaju uvjete iz članka 10. ovog Pravilnika i rezervi kapitala pripadnih ovom rodu dionica, umanjeno za stečene vlastite kumulativne povlaštene dionice, po knjigovodstvenoj vrijednosti, pri tome razlikujući:

1.2.1.1. dionice s neodređenim dospijećem,

1.2.1.2. dionice s fiksnim dospijećem: su dionice kojima je definirano dospijeće ali ne kraće od pet godina i jednog dana.

1.2.2. Podređeni instrumenti: upisati s pozitivnim predznakom iznos sredstava prikupljenih podređenim instrumentima koji ispunjavaju uvjete iz članka 11. ovog Pravilnika, uvažavajući sljedeće:

– u 100%-tnom iznosu kada je preostali rok dospijeća dulji od pet godina,

– u 80%-tnom iznosu kada je preostali rok dospijeća preko četiri godine do pet godina,

– u 60%-tnom iznosu kada je preostali rok dospijeća preko tri godine do četiri godine,

– u 40%-tnom iznosu kada je preostali rok dospijeća preko dvije godine do tri godine,

– u 20%-tnom iznosu kada je preostali rok dospijeća preko jedne godine do dvije godine,

– podređeni instrumenti s preostalim rokom dospijeća kraćim od jedne godine ne uključuje se u dopunski kapital i ne upisuju se u ovoj poziciji.

1.2.3. Vrijednosni papiri i drugi financijski instrumenti neodređenog roka dospijeća: upisati s pozitivnim predznakom iznos sredstava prikupljenih vrijednosnim papirima i financijskim instrumentima koji ispunjavaju uvjete iz članka 12. ovog Pravilnika.

1.2.4. Financijski instrumenti slični podređenima: upisati s pozitivnim predznakom iznos sredstava prikupljenih financijskim instrumentima koji su slični podređenim instrumentima, a ispunjavaju uvjete iz članka 13. ovog Pravilnika.

1.2.5. Podređeni instrumenti iznad ograničenja: upisati s negativnim predznakom iznos sredstava prikupljenih podređenim instrumentima koja ne mogu biti uključena u dopunski kapital, zajedno s kumulativnim povlaštenim dionicima s fiksnim dospijećem i pripadnim rezervama kapitala, prelaze 50% udjela osnovnog kapitala. Zbroj pozicija 1.2.1.2. i 1.2.2. ne smije prelaziti 50% ukupnog iznosa osnovnog kapitala.

1.2.6. Zbroj stavki dopunskog kapitala (1.2.1. do 1.2.5.): upisati matematički zbroj pozicija od 1.2.1. do 1.2.5.

1.2.7. Dopunski kapital iznad ograničenja: upisati s negativnim predznakom matematički zbroj stavki od 1.2.1. do 1.2.5. (ili iznos s pozicije 1.2.6.) koji prekoračuje ograničenje iz članka 15. ovog Pravilnika prema kojem dopunski kapital ne smije prelaziti 100% iznosa osnovnog kapitala.

B. DOPUNSKI KAPITAL (1.2.6. + 1.2.7.): upisati iznos koji je jednak zbroju pozicije 1.2.6. (ukupan zbroj stavki dopunskog kapitala) i pozicije 1.2.7. (iznos prekoračenja dopunskog kapitala u odnosu na osnovni kapital).

1.3. Odbitne stavke kapitala

Pozicije od 1.3.1. do 1.3.6. odnose se na stavke koje se odbijaju od kapitala uvažavajući odredbe članka 14. stavka 1. ovog Pravilnika. Pozicije odbitnih stavki kapitala, popunjavaju se kako slijedi:

1.3.1. Nelikvidna sredstva (članak 14. stavak 1. točka 1. ovog Pravilnika) – upisati s negativnim predznakom ukupni iznos nelikividnih sredstva koja nije moguće trenutno unovčiti radi pravodobnog podmirenja dospjelih obveza društva za upravljanje, kao što su ulaganja u dugotrajnu materijalnu imovinu i dugotrajnu financijsku imovinu (ulaganja u nefinancijske institucije),

1.3.2. Gubici u ovisnim društvima (članak 14. stavak 1. točka 2. ovog Pravilnika) – upisati s negativnim predznakom iznos gubitka koji je ostvaren u ovisnim društvima društva za upravljanje, a utvrđeni su na temelju godišnjih financijskih izvještaja svakog pojedinog ovisnog društva.

1.3.3. Krediti ili druga dospjela potraživanja (članak 14. stavak 1. točka 3. ovog Pravilnika)– upisati s negativnim predznakom zbroj iznosa kredita kojima je u trenutku izračuna kapitala rok dospijeća duži od 90 dana i svih drugih dospjelih iznosa (potraživanja).

1.3.4. Udjeli u drugim društvima za upravljanje i drugim pravnim osobama, koji prelaze 10% njihova kapitala (članak 14. stavak 1. točka 4. ovog Pravilnika): upisati s negativnim predznakom ukupni iznos udjela u drugim društvima za upravljanje, kreditnim institucijama, investicijskim društvima i drugim financijskim institucijama, a koji je veći od 10% njihova kapitala.

1.3.5. Ulaganja u instrumente (iz članka 8. točki 2., 3. i 4. ovog Pravilnika) drugih društava za upravljanje i drugih pravnih osoba u kojima društvo za upravljanje ima ulaganja veća od 10% kapitala (članak 14. stavak 1. točka 5. ovog Pravilnika): upisati s negativnim predznakom ukupni iznos ulaganja u podređene instrumente, vrijednosne papire i druge instrumente neodređenog roka dospijeća i druge instrumente slične podređenim instrumentima koji su izdani od drugih društava za upravljanje, kreditnih institucija, investicijskih društava i drugih financijskih institucija u kojima društvo za upravljanje ima ulaganja veća od 10% svog kapitala.

1.3.6. Udjeli u drugim društvima i drugim pravnim osobama (oni koji nisu obuhvaćeni u poziciji 1.3.4. i 1.3.5.) koji ne prelaze 10% njihova kapitala i ulaganja u instrumente (iz članka 8. točki 2., 3. i 4. ovog Pravilnika) tih pravnih osoba, kad zajedno prelaze 10% kapitala društva za upravljanje (članak 14. stavak 1. točka 6. ovog Pravilnika): upisati s negativnim predznakom ukupni iznos

koji se odnosi na:

– udjele u drugim društvima za upravljanje, kreditnim institucijama, investicijskim društvima i drugim financijskim institucijama (subjekti različiti od onih obuhvaćenih u pozicijama 1.3.4. i 1.3.5.) koji su manji od 10% njihova kapitala, i

– ulaganja u podređene instrumente, vrijednosne papire i druge instrumente neodređenog roka dospijeća i druge instrumente slične podređenim instrumentima koji su izdani od subjekata iz prethodne alineje kada predmetni udjeli i ulaganja prelaze 10% kapitala društva za upravljanje (prije odbitaka).

1.3.7. Zbroj stavki (1.3.1. do 1.3.6.): upisati matematički zbroj pozicija od 1.3.1. do 1.3.6. koje čine ukupni iznos odbitne stavke od kapitala.

1.4. Odbitne stavke na teret osnovnog kapitala (zbroj stavki 1.4.1. i 1.4.2.): upisati dio iznosa s pozicije 1.3.7. koji je sukladno članku 14. stavka 2. ovog Pravilnika dozvoljeno odbiti od osnovnog kapitala, na sljedeći način:

1.4.1. 50% ukupnog iznosa odbitnih stavki kapitala: upisati matematički rezultat izračuna 50% od iznosa na poziciji 1.3.7.,

1.4.2. višak iznad 50% ukupnih iznosa odbitnih stavki na teret dopunskog kapitala: upisati iznos koji je preostao jer dopunski kapital nije dostatan za pokriće dozvoljenog terećenja s odbitnim stavkama.

1.5. Odbitne stavke na teret dopunskog kapitala: upisati dio iznosa s pozicije 1.3.7. koji je sukladno članku 14. stavka 2. ovog Pravilnika dozvoljeno odbiti od dopunskog kapitala upisati matematički rezultat izračuna 50% od iznosa na poziciji 1.3.7.

C. ODBITNE STAVKE KAPITALA (zbroj stavki 1.4. i 1.5.): upisati matematički zbroj pozicija 1.4. i 1.5.

1.6. Opći troškovi iz prethodne poslovne godine – Zbroj pozicija 1.6.1 do 1.6.5 koje su obuhvaćene u članku 16. ovog Pravilnika (kapitalni zahtjev prema članku 3. ovog Pravilnika)

1.6.1. troškova upravljanja fondom – odnosi se na troškove društva za upravljanje evidentirane na skupini konta 64 – troškovi upravljanja fondom umanjene za obračunate provizije pravnim osobama ovlaštenim za nuđenje udjela UCITS fonda i mirovinskih programa kao postotak ulazne naknade, godišnje naknade za upravljanje ili izlazne naknade

1.6.2. opći administrativni troškovi – odnosi se na troškove društva za upravljanje evidentirane na skupini konta 60 – materijalni troškovi; 61 – troškovi usluga; 62 – troškovi plaća, honorara i sl. naknada; 63 – ostali administrativni troškovi),

1.6.3. troškovi amortizacije i vrijednosno usklađenje dugotrajne imovine – odnosi se na troškove društva za upravljanje evidentirane na skupini konta 65 – trošak amortizacije i vrijednosno usklađenje (osim financijske imovine),

1.6.4. rezerviranja za troškove i rizike – odnosi se na troškove društva za upravljanje evidentirane na skupini konta 69 – troškovi rezerviranja za nepredviđene obveze

1.6.5. financijski rashodi i ostali troškovi – odnosi se na troškove društva za upravljanje evidentirane na skupini konta 66 – nerealizirani gubici i umanjenje financijske imovine; 68 – rashodi od kamata i negativne tečajne razlike; 67 – gubitak od prodaje financijskih instrumenata i ostale imovine,

II. KAPITALNI ZAHTJEV PREMA ČLANKU 21. STAVKU 1. TOČKI 2. ZAKONA ILI ČLANKU 4. STAVKU 1. TOČKI d) OVOG PRAVILNIKA (1/4 općih troškova iz prethodne poslovne godine): upisuje se kapitalni zahtjev izračunat prema članku 16. ovog Pravilnika.

III. KAPITALNI ZAHTJEV PREMA ČLANKU 21. STAVKU 1. TOČKI 1. ZAKONA: upisati iznos iz članka 21. stavka 1. točka 1. Zakona, tj. iznos temeljnog kapitala iz članka 18. Zakona, odnosno zbroj iznosa temeljnog kapitala i iznosa dodatnog kapitala iz članka 20. stavka 1. Zakona.

IV. KAPITALNI ZAHTJEV PREMA ČLANKU 4. STAVKU 1. TOČKI a), b), ili c) OVOG PRAVILNIKA: upisati najveći iznos zbroja iz članka 4. stavka 1. točka a), b) ili c) ovog Pravilnika.

1.7. Dodatne informacije

1.7.1. Skupštinske odluke (izglasana dividenda tekuće poslovne godine): upisati iznos koji se odnosi na objavljene dividende/dio neto dobiti u tekućoj poslovnoj godini prema odluci glavne Skupštine održane u tekućoj godini odnosno prema odluci osnivača, a koje se evidentiraju u bruto bilanci tekuće poslovne godine društva za upravljanje kao obveza za isplatu.

1.7.2. Skupštinske odluke (isplaćene dividende tekuće poslovne godine): upisati iznos isplaćene dividende/neto dobiti u tekućoj poslovnoj godini, ali samo onaj dio koji se odnosi na objavljenu dividendu/neto dobit tekuće poslovne godine prema odluci glavne Skupštine odnosno odluke osnivača.

1.7.3. Rezerve kapitala ostvarene emisijom dionica: upisati iznos koji je ostvaren iznad nominalne/knjigovodstvene vrijednosti prilikom emisije redovnih i povlaštenih dionica, osim kumulativnih povlaštenih dionica.

1.7.4. Dobit prethodne godine (rezerve za vlastite dionice): upisati dio dobiti prethodne godine za koji je uprava društva za upravljanje dala prijedlog da se zadrži, odnosno rasporedi u rezerve za otkup vlastitih dionica.

1.7.5. Neuključena dobit tekuće poslovne godine: upisati iznos dobiti tekuće godine koja ne ispunjava uvjete za uključenje u izračun kapitala i s toga nije uključen u izračun.

1.7.6. Nerealizirani dobitak s osnova vrijednosnog usklađenja financijske imovine raspoložive za prodaju: upisati iznos nerealiziranih dobitaka od vrednovanja financijske imovine raspoložive za prodaju koji proizlazi iz primjene MRS 39.

I. KAPITAL: upisuje se iznos kapitala s pozicije I.

II. KAPITALNI ZAHTJEV PREMA ČLANKU 21. STAVKU 1. TOČKI 2. ZAKONA ILI ČLANKU 4. STAVKU 1. TOČKI d) OVOG PRAVILNIKA (1/4 općih troškova iz prethodne poslovne godine): upisuje se iznos kapitalnih zahtjeva s pozicije II.

III. KAPITALNI ZAHTJEV PREMA ČLANKU 21. STAVKU 1. TOČKI 1. ZAKONA: upisati iznos kapitalnih zahtjeva s pozicije III.

IV. KAPITALNI ZAHTJEV PREMA ČLANKU 4. STAVKU 1. TOČKI a), b) ili c) OVOG PRAVILNIKA: upisati iznos kapitalnih zahtjeva s pozicije IV.

V. Višak (+)/manjak (-) kapitala – iznos viška ili manjka kapitala u odnosnu na norme iz članka 3., odnosno 4. ovog Pravilnika

[**PRILOG 2.**](dodatni/428281.pdf)

100 01.08.2013 Pravilnik o obliku i iznosu kapitala društva za upravljanje UCITS fondovima

100 01.08.2013 Pravilnik o obliku i iznosu kapitala društva za upravljanje UCITS fondovima

100 01.08.2013 Pravilnik o obliku i iznosu kapitala društva za upravljanje UCITS fondovima

100 01.08.2013 Pravilnik o obliku i iznosu kapitala društva za upravljanje UCITS fondovima

100 01.08.2013 Pravilnik o obliku i iznosu kapitala društva za upravljanje UCITS fondovima

100 01.08.2013 Pravilnik o obliku i iznosu kapitala društva za upravljanje UCITS fondovima

Pravilnik, NN 100/2013-2271